S'imbidia, s'impostura et sa murmurazione

Decisa s' impostur' e i s' insidia
Chi portesit a Eva su serpente,
La giudico una barbara perfidia
Contr' a su donador' Onnipotente.
Istesi senza dubbiu s' invidia
De una tale culpa partorente,
Su serpente gelosu e irritadu
De cuddu ch' Adamu istesi dadu.

Cun ira cun orgogli' e velenu,
(A parrer meu penso ch' hapat nadu):
Unu punzu de pruere terrenu
Est in tantas grandesas collocadu,
E deo da' su regnu tant' amenu
A su fogu tremendu dispazzadu,
Tando s' est impignadu cun malizia
Currumpar de Aadamu sa delizia.

Riflettimos chi Eva pur' istesi
De sa matess' invidia infettada,
Infatti su serpente l' induesit
A la gustare sa frutta privada,
Ca si la gustaiat li narzesit:
Cantu su veru Deus cumandada,
Duncas già est istad' imbidiosa
De chie possediat pius cosa.

Si Eva fit bistada veramente
Senz' haer de imbidia imponenzia,
Tiad' haer rispost' a su serpente:
Già tenz' una felize residenzia
Rinunzio a sa man' Onnipotente
Non presumo sa Sua Onnipotenzia;
Ma ca imbiad’ hat de piusu
De sa felizadad' hat fatt' abusu.

Si siat varidade s'argomentu
Si domandet Oraziu e Virgiliu,
Sos primos genitores nd' hana tentu
Pro culpa de s' imbidia un' esiliu,
E unu continuadu patimentu
Est istadu s' insoro domiciliu.
Vivinde cun dolensi' e acannos
Noighentos de vid' e pius annos.

Cherfesit in s' antigu su Signore
Cun sos cumandos suos assolutos,
Chi onz' annu massajos e pastores
Brujerant su decim' 'e sos fruttos,
Offertu in olocaustu vapore
Li fit de aggradabiles tributos,
Ma brujende su chi non fit bonu
No arrivat a s' Eminente tronu.

De cuddas semenanzas iscadentes
Brujat su miserabile Cainu.
Po cussu sos vapores pag' ardentes
Si consumesint peri su terrinu,
Ca non fit dignu ne sufiziente
De alziare a su regnu Divinu.
Cainu chi a Deus affalzesit
Cun s' ingannu a s'imbidia passesit.

Cainu, falsu, mira a frade tou,
Issu brujat s'anzone prus sanu,
Su fogu prus fidele, e fumu sou
Alziat a su regnu Soberanu.
Domandat cun rancore e acconòu:
Abele, ube cunsistit tal' arcanu?
E  li  rispondet:  si  cheres  favores
Non brujes cosas inferiores.

Custu benign' e ottimu consizzu
Ischides in Cainu ite fattesit?
Crudele insaziabile disizzu
De sambene umanu l'azzendesit,
Giamat Abele po andar' a pasizzu
E in campagna sa morte li desit.
E istesit s' imbidia omicida
de sa prim' innozent' umana vida.

In manu de Cainu, incrudelidu,
S' imbidia b' hat postu su pugnale,
Solu ca fit Abele esaudidu
Da-e su veru Deus immortale,
Custu frad' indiscrett' e accanidu,
Lu privesit de vida temporale.
E issu meritesi pro vinditta
Simile mort' e perdid’ infinita.

Sos ramos de s'ibidia corrumpesint
Su pius mann' e nobile tesoro;
Sos fizos de Giacobb' imbidiesint
Su castu Giuseppe frad' insoro,
Cando pro accidente s' abbizesint
Chi fit' da' su babbu giut' in coro,
Ca, cun attu, distint' e generosu,
L' hat fatt' unu 'estire suntuosu.

A campagn' una die, bastat narrer,
Su nadu Giuseppe hant pittìdu,
A mercantes e poi a Futifarre
Pro una violera 1' hant bendìdu, .
No pensande ch' insoro fìt sa carre,
Chi de atera mamma fit naschìdu,
Pius de l'haer bendidu a baratu
Mirad' ite dispreziu nd' hant fattu.

Cussos suggettos de traizione,
In s'attu chi pagados fint appènas,
Intrant in gosu e in divisione
Cun festinos, rebottas e iscenas,
In s' oru de cudd' orrida presone
Chi fit Giuseppe sutta sas cadenas,
Infatti chi s' illecitu balanzu
L' hant tottu consumad' in d'unu pranzu.

Innantis de lu ' ender 1' hant bogadu
Sa 'este imbidiad' e suntosa,
Pro esser su delittu 'ene cuadu
L' hant tinta in materia sambenosa,
Narzende chi 1' haiat divoradu
Una fer' in campagna, velenosa;
Cun dicettos e solita malizia
Hant giutt' a Giacobbe sa notizia.

De unu moribund' hat assimizzu,
Giacobbe, cun dolor' in su piantu,
Solu pro haer perdid' unu fizu
Dottadu de acettu su prus santu,
Issu restat oggettu de fastizu
Bestidu de pius oscuru mantu,
De piantu, delittu, lutt' ancora,
S' imbidia nde istesi s'autora.

S' imbidia, in sa vida transitoria,
Hat sempre produidu meda dannu,
De Assuero, legimos in s' istoria,
Chi a ministru teniad' Amannu,
Fin' a nde ider sa prova notoria
Chi fudi unu vasu de ingannu,
Amannu po su sou istil' astutu
Fit da-e Assuero in coro giuttu.

Intant' Amannu cundennat a morte,
Senza motivu, su populu Ebreu,
E puru, pro fortun' e bona sorte,
Si presentada, a Ester, Mardocheu
Nande: custu ministru de sa Corte,
Rejna, faghet dannu tou e meu,
Pro su popul' Ebreu votu dada
De lu passar' a filu de ispada.

Ester, a boghe giar' e no a cua,
Nesit a Assuero post' in tronu:
Sende su traitore in domo tua
In custu Regnu non c' hat mai bonu,
Amannu hat fattu sa cundenna sua
A tie Re ispettat su perdonu,
C' hat cundennad' a sa mortalidade
Sa paterna mia eredidade.

Verificad' insumma su suppostu,
Esclamat Assuero a boghe manna:
«Ignoro cant' Amann' hapat dìspostu,
Revoco cussa barbara cundanna»,
Pro dar' a Mardocheu bonu postu
Sa veridad' abert' hat sa gianna.
Amannu prepotente cun perfidia
Ruet como in brazzos de s' imbidia.

Prinzipiat Amannu a disperare
Cun d' unu visu trist' e affannosu,
Bidind' a Mardocheu triunfare
Lu consumat su 'erme imbidiosu.
Mai prus hat cherfìdu azzettare
Nè cibu, nè bevanda, nè riposu,
Su ' armi' imbidiosu feu e bruttu
Intant' a su patibulu 1' hat giuttu.

Unu sabiu Re Sicilianu
Ha fatt' unu cumbidu suntosu,
A su cale cunduit, su manzanu,
Unu avaru e un' imbidiosu,
Dottadu de discursu su prus sanu
Pro ambos si mustresi generosu.
Cun d' unu modu sabi' e prudente
Lis faghet su progettu seguente:

«Pro cantu ch 'eo Monarca sò in sé
Bos fatt' obbligu a una legge noa,
A bider una grassia da-e mè
Beninde un' a primu e un' a coa,
Boll' accordo. Ch' est paraula 'e Re,
Non bos servedasa de mazore proa,
Chie pedit a coa, giuro frimu,
Had' a tenner su doppiu 'e su primu.

S' imbidiosu pienu de tristizia
Nesit, a boghe bassa, trista meda:
«Cust' avaru attaccad' a s' avarizia
Est pregande chi 'eo innantis peda,
E lu faghet cun art' e cun malizia
Pro tenner issu doppia muneda».
Meda gelosu, dannu causande,
Ecco s’imbidiosu, domandande:

«Su chi pretendo, Re, m' has' accordare,
Essende veros sos promissos tuos,
Cheret a primu de' a dimandare
S' avaru pro sos birbos fines suos;
Deo dimando un' oju a mi nd’ogare
Pro nd' ogare a issu tottus dous.
Deo mesu bajoccu riconnottu,
E-i s'avaru chi andet zegu tottu.

Duas suggettas in d' unu paisu,
Accant' appare, ambas cojadas,
Una de risplendente bellu visu.
S'atera fìt de cuddas tribuladas,
Sa, bella cun s' isposu fit accisu
Sos ojos chi faghiat e miradas,
Sa fea pro mancanzia 'e bellesa
Fit da' su maridu troppu offesa.

Bi faghet in carrel' una passada
Unu Santu cumpres' in sos artistas,
E narad' a sa fea maltrattada:
«Bonas dies, fulana, coment' istas?»
«Padre meu», rispondet affannada:
«Sas notizas mias sunu tristas»
«E proite? su Santu la cuntrestat:
«Ca so fea s' isposu mi molestat»;

A tal' oggettu su Valenzianu
Pro caridade Santa e piedosa,
Si dignesit passareli sa manu
E la risultat bell' e graziosa,
Su maridu, superbu cristianu,
Appena 1' hat connotta gai ermosa,
In d' un' istante cambiat de coro
E la mantenet cara che i s' oro.

Cudda chi possediat sa bellura
Appenas hat ischidu tale cosa,
Si li est bettada una tristura
Ca possedit mira imbidiosa,
Su pane li pariat amargura
S' abba li fìt bevanda velenosa,
Imbidiosa, trista, indignada
Ca fit cudda pobera esaltada.

Inventat ingiusta falzidade
E si presentad' a-i cuddu Santu:
«Padre meu,» li nesit: «caridade
De sos suspiros mios e piantu,
De sa pobera mia umanidade
Maridu meu est inimigu tantu,
Trattandemi cun manna disciplina
Ca no so bella che i sa 'ighina.»

Su Santu chi su falzu connoschesit
Cun su sabiu solu cunsideru,
Sa manu virtuosa li passesit
E l'  eclissat su visu tott'  interu.
Appena su maridu la idesit
Tando sì chi sos colpos fint abberu,
Però restesit fea e opprimida
Finzas chi de su fattu s' est pentida.

Pensande chi s' imbidia trapassat
In s' affettu pius incrudelidu;
Est berme chi molestat e fracassat
Su corpus chi lu tenet alloggidu,
Diffettu ch' issu cumplice bi lassat
Unu malu caratter' impremidu.
S' imbidiosu mai si cuntentat
Anzis su ben anzenu lu turmentat.

Proite sos ispiritos malignos
Hant intimadu gherr' a sos terrestes?
Fattend' a nois ruer cun impignos
In d'unu mar' ' e vizios e pestes,
Imbidiande sos chi fini dignos
De andar a sas solias Celestes;
Da-e sas cales issos sunt esclusos
Pro sos insoro superbos abusos.

Ischinde cussos mostros infernales
Pro mesu de s' insoro discendenzia,
Chi benes e postos Celestiales
Sunu ricchesas senza cumparenzia,
E grandesas e pompas temporales
Cuntenent umbra de apparienzia,
Sas altas Eminenzias de Chelu
De las lograre nois hana zelu.

Pro cussu hat su dimoniu sas miras
Chi s' omine si dormat in peccadu,
Cun trassesas e odios e iras
Contr' a s' anima nostr' est impignadu,
Pro non la 'ider in cuddas cadiras
Chi sos ribelles, tottu, hant lassadu,
Pro su peccad' enorme cummittìdu
De haer a Lusbè accunsentidu.

Esclamant gai sos disisperados:
«Dìcciosos sos fragiles pruine(s),
Ch' a front' a sos vizios e peccados
Deus sempre dissimulat s' omìne,
E nois totalmente cundennados,
Pro una culpa, a fogu senza fine;»
Subra de cuss' imbidia s' irritat
E a peccare a nois prezipitat.

Cando Saule fidi autore
De sos bonos e Santos determinos,
Teniat a Davide sonatore
De cembalu, arpa e mandulinos,
Aumentu de fama e de onore
In sos divertimentos e festinos,
Fit insumma, Davide, in su tottu
Da' su Re amadu e riconnotu.

Fin' a cand' est' istad' applaudidu,
Davide, da-e s' omine regnante?
Fìnas chi a sa vista 1' hat battidu
Sa testa de su perfidu gigante;
Tando fit chi Saulle s' est fìngidu,
Crudel' e non l' istesi prus amante,
Anzis, cando sa testa li portesit,
De cal' istirpe fit, li dimandesit.

«Saulle, ite t' arreget! e comente,
Non connosches su tou servidore?
Non sò cuddu, Davide sapiente,
Chi mirais cun ojos de amore?
T' hat mortu s' inimigu prus potente
Ruina de su regn' e distruttore,
Non solu su favore bonificas
Ma de non connoscher lu giudicas».

Saulle pensat, e con malinconia:
(Mi creo chi l' iscriet Samuele.)
«Davide hat fattu custa valentìa
Subra dogni magnanimu crudele,
A issu ispettat sa solia mia,
Cust' enit regnante in Israele.»
S' irritat e li perdet dogni mira
E cambiat s' amore tott' in ira.

Saulle, de Deus non si amentat,
S' antiga santidade restituit,
Flagellos e calunnias inventat;
Su persighidu riet e si fuit,
David, sas vittorias aumentat,
Saulle, de rispettu diminuit,
Persighit, s' innozent' in sos desertos,
E pro fortuna, mai si sunt fertos.

S' imbidia 'e Saulle s' appossessat,
Deus puru sas palas l' hat boltadu,
E duncas est giustu chi meressat
Su castig' a s'imbid' adattadu;
Davide pro derettu s' interessat
In su Trunu, in su post' e in s' istadu.
Saulle pro non daresi a sa fua
Si dat sa morte cun s' ispada sua.

S' imbidia est oppost' a sos intentos,
Cumunicat pestiferu velenu,
Issa sumministresit aumentos
In sa cundenna de su Nazarenu,
Pro sas maraviglias e portentos
Ch' haiat operad in su terrenu,
Formesint in' imbidia mortale
Sos de sa Palestina capitale.

S' imbidi' est cumpost' e fatt' in forte
De la cunfunder non tenet paura,
Pro dare a s' innossensia sa morte
Inter duas fatt' hat sa congiura,
E sunu damas chi li faghet corte,
Sa murmurazion' e s' impostura,
Sas cales imbiat frequente
Un' a levant' e s' ater' a ponente.

Cussas sunu ispias de talentu,
Sos modellos insoro sunt astutos,
Camminande, superana su ' entu,
Cun duos, altos, pugnales acutos,
E li conchistant a dogni mamentu
Balanzos, vantaggios e tributos.
Finas cardinales e pontefices
De vida civile sunt carnefices.

S' est una chi possedit de bellura
Addecoada in perfezione:
«Cussa no est bellesa de natura.»
Narat s' infame murmurazione:
«Bellitta paret, «narat s' impostura:
«Est ca sempre si frigat su sabone,»
«No est bellesa de fagher meraviza,
Cussos colores sunt de appostiza.»

Si biden' unu pover' elevare,
Sa murmurazione narat de gai:
«Su fulanu, non tiat faeddare,
Si su mundu ischerada, arguai!»
Proseghit s' impostur' a criticare:
«Cussu de puntu, non de hat tentu mai,
Si pensat e discurret cantu depet,
De su fele, est prezisu chi crepet.»

S' est unu furisteri superande
Pro cundutta e abile sentidu,
Sa murmurazion' accolla nande:
«In bidda, fulanu, est presumidu,»
E sighit s' impostur' amplificande:
«Lanzu si ch' handat coment' est benidu,»
«Ischides it' hat fattu tal' omìne?
Su ch' hat furat’ a Pedru e Martine.»

S' est unu chi sos poberos amparat
Da 'ogni condivizu salv' e francu,
Sa murmurazion' 'essit e narat:
«Menzus de issu nd' hat beidu mancu,»
S' impostura cunfirmat e declarat:
«No est tott' ozu su 'oe biancu,»
E sì tenzerat benes avvanzados:
«Los hat connotos da-e sos passados,»

S' 'idene cunvertidos peccadores
Vivinde ritirados e rimotos,
Becende, narant sos murmuradores:
«Penitentes, tenimos, e devotos.»
E proseghint sos tales impostores:
«Non los cretedas, già sunu connotos,
Cuddos chi figurant santos paulos
Basa mattones e caga diaulos.»

Istad' allegros membros riprovados
Vantaggiu de mund' e creschimonios,
Repressores de postos e istados,
Disturbadores de matrimonios,
Nadelu bois, sos illuminados,
Si prus podent fagher sos dimonios,
Custos sunt inimigos de sa terra
Ch' a dogni paghe santa fagnent gherra.

Finalmente sighide si cumbenit
Imbidiososo a imbidiare,
Cantu da-e s' imbidia provenit
L' hazis intesu, l' hazis a proare,
Su matessi peccadu boll' avvenit
De pianger' in terr' e lagrimare,
E finidu su brev' e brutt' isfogu
In sa dom' infernale già b' hat logu.